| Kaškadarjos vilajetas*Qashqadaryo viloyati* |
| --- |
|  |
|  |
| **Administracinis centras** | Karšis |
| **Rajonai** | 13 |
| **Chokimas** | Nuridinas Zainijevas |
|  |
| **Gyventojų** (2022) | 3 408 300 |
| **Plotas** | 28 570 km² |
| **Tankumas** (2022) | 119 žm./km² |
|  |
| **Tinklalapis** | www.qashqadaryo.uz |

**Kaškadarjos vilajetas** (uzb. *Qashqadaryo viloyati*), kitaip *Kaškadarjos sritis* − Uzbekijos vilajetas, esantis šalies pietuose. Sritis pavadinta pagal Kaškadarjos upę.

Vilajeto centras − Karšis (177 000 gyv. 2005 m.) Vilajeto plotas − 28 570 km², gyventojų skaičius − 3,4 mln. (2022 m.). 73 % gyventojų yra kaimo gyventojai.

Kaškadarjos sritis buvo įkurta 1943 m. sausio 20 d. 1960 m. sausio 25 d. sritis buvo panaikinta, o 1964 m. kovo 7 d. − atkurta. Vėliau Kaškadarjos sritį imta vadinti vilajetu.

Geografija
----------

Vilajetas yra Pamyro Alajaus kalnų vakaruose. Aukščiausia vieta – 2938 m. Didžiąją dalį teritorijos užima Karšio stepė.

Vilajeto klimatas yra tipiškas aridinis žemyninis, iš dalies pusiau tropinis. Vidutinė sausio temperatūra ~0 °C, liepos – +31 °C. Per metus iškrenta 200–500 mm kritulių.

Pagrindinė upė – Kaškadarja. Būdinga kiečių ir efemerų augmenija. Įsteigti Kyzysu, Mirakino rezervatai.

### Ribos

Su Bucharos sritimi ribojasi:

* šiaurėje − Navojo vilajetas ir Samarkando vilajetas,
* rytuose − Surchandarjos vilajetas,
* pietuose − Turkmėnija,
* šiaurės vakaruose − Bucharos vilajetas.

### Administracinis suskirstymas

Vilajeto centras − Karšio miestas.

Kaškadarjos vilajetas suskirstytas į 13 kaimiškųjų rajonų tumanų (numeris lentelėje rodo rajono numerį žemėlapyje):

  


| Rajonas | Nr. | Centras | Centropavadinimasuzbekiškai |
| --- | --- | --- | --- |
| Čirakčio (*Chiroqchi*) | 1 | Čirakčis | *Chiroqchi* |
| Dechkanabado (*Dehqonobod*) | 2 | Karašina | *Karashina* |
| Guzaro (*G`uzor*) | 3 | Guzaras | *G‘uzor* |
| Jakabogo ('*Yakkabog`*) | 13 | Jakabogas | *Yakkabog`* |
| Kamašio (*Qamashi*) | 4 | Kamaši | *Qamashi* |
| Karšio (*Qarshi*) | 5 | Beškentas | *Beshkent* |
| Kasano (*Koson*) | 8 | Kasanas | *Koson* |
| Kasbio | 6 | Muglanas | *Muglan* |
| Kitabo (*Kitob*) | 7 | Kitabas | *Kitob* |
| Miriškoro | 9 | Jangi Miriškoras | *Yangi Mirishkor* |
| Mubareko (*Muborak*) | 10 | Mubarekas | *Muborak* |
| Nišano (*Nishon*) | 11 | Jangi Nišanas | *Yanginishon* |
| Šachrisabzo (*Shahrisabz*) | 12 | Šachrisabzas | *Shahrisabz* |

Ekonomika
---------

Gamtiniai ištekliai − reikšmingi nagtos ir gamtinių dujų telkiniai, greta jų veikia Mubareko naftos ir dujų perdirbimo gamykla (stambiausia vilajeto pramonės įmonė). Kitos pramonės šakos − vilnos perdirbimas, tekstilė, lengvoji ir maisto pramonė, statybinių medžiagų gamyba. Žemės ūkis pagrįstas medvilnės auginimu, auginamos ir kitos kultūros, užsiimama gyvulininkyste. Labai išvystytos drėkinimo sistemos, kurios naudoja didelę Talimardžano (uzb. *Tolimarjon*) vandens saugyklą. Keliai vilajete gerai išvystyti, yra virš 350 km geležinkelio linijų ir virš 30 tūkst. km automobilių kelių (iš jų 4 000 km yra asfaltuoti).

Šaltiniai
---------

1. ↑  UZBEKISTAN: Administrative Division, *citypopulation.de*
2. ↑  Географический энциклопедический словарь, гл. редактор А. Ф. Трёшников. – Москва, Советская энциклопедия, 1983. // psl. 203–204


|  |  |
| --- | --- |
| **Uzbekijos administracinis suskirstymas** |  |
| Andižano vilajetas · Bucharos vilajetas · Džizako vilajetas · Ferganos vilajetas · Chorazmo vilajetas · Namangano vilajetas · Navojo vilajetas · Kaškadarjos vilajetas · Samarkando vilajetas · Syrdarjos vilajetas · Surchandarjos vilajetas · Taškento vilajetas · Karakalpakijos respublika · Taškentas |